ԾԻՏԸ ԵՎ ՋԱՅԼԱՄԸ

Ծիտը տեսավ ջայլամին, որը մեծ-մեծ ձու էր ածում, և ուզեց պատճառն իմանալ։ Ջայլամը պատասխանեց. “Կրակ եմ կուլ տալիս այդ է պատճառը, որ մեծ-մեծ ձվեր եմ ածում ես”։ Ծիտը, հավատալով, կրակ կուլ տվեց և մեռավ, չմտածելով, որ մեծ-մեծ ձվեր ածելու պատճառը ջայլամի մեծությունն էր։

ՈՍԿԻՆ ԵՎ ՑՈՐԵՆԸ

Ոսկին թագավորելիս պահանջում էր, որ բոլոր նյութերը երկրպագեն իրեն։ Նա թագավոր էր կոչում իրեն, որովհետև թագավորի պատկերն էր եղել, և դրանով ամբարտավանում էր արծաթագործների և ուրիշների վրա ևս։ Բոլորը եկան երկրպագելու, բայց ցորենը չեկավ, ասելով. “Թող առաջ ինքը՝ ոսկին, գա ինձ երկրպագելու”։

ՊՂՆՁԱԳՈՐԾՆ ՈՒ ԵՐԿԱԹԱԳՈՐԾԸ

Պղնձագործ երկաթագործը միմյանց խնամի դառնալու ժամանակ վիճեցին. յուրաքանչյուրն իր արհեստն էր գովաբանում մեծաբարբառ, և նրանց մեջ հակառակություն ընկավ։ Գնացին ծերերի ատյանը։ Ծերունիներն ասացին, թե հասարակությանը օգտակարը պատվական է։

ԱՌՅՈՒԾԸ, ԱՐՋԸ ԵՎ ԳԱՅԼԸ

Առյուծը, արջը և գայլը մի անգամ ասացին.

— Մենք ինչո՞ւ ենք հում ուտում մե՛ր որսը։ Մարդկանցից մեկին բռնենք, որ, իրենց սովորույթի համաձայն, կերակուր պատրաստի մեզ համար մեր որսից։

Եվ բռնեցին մեկին ու կարգեցին խոհարար։

Մարդը նեղվելով նրանց ձեռքի տակ մնալուց՝ հնար մտածեց ազատվելու ճեղքեց մի մեծ գերան և նրա ամեն կողմում սեպեր դնելով՝ ասաց առյուծին ու մյուսներին.

— Օգնեցե՛ք ինձ ճեղքելու այս փայտը։ Դրե՛ք ձեր ձեռքերը ճեղքվածքի մեջ և ձգեցե՛ք։

Երբ նրանք դրին ձեռքերը, մարդը դուրս քաշեց սեպերը։ Գազանները մնացին կաշկանդված։ Այդ ժամանակ մարդը կացինն առավ և ասաց.

Նախ առյուծից սկսենք։

Ասաց և ջարդեց բոլորին։